b'\n_START_ARTICLE_\nOgnjeni pti\xc4\x8d\n_START_PARAGRAPH_\nOgnjeni pti\xc4\x8d (rusko \xd0\x96\xd0\xb0\xd1\x80-\xd0\x9f\xd1\x82\xd0\xb8\xd1\x86\xd0\xb0, angle\xc5\xa1ko The firebird; tudi \xc5\xbdar ptica) so uradni naslovi baletne glasbe skladatelja Igorja Stravinskega._NEWLINE_Ognjeni pti\xc4\x8d je prvi od treh baletov, ki jih je Stravinski napisal med letoma 1909 in 1913 po naro\xc4\x8dilu impresarija ruskega baleta v Parizu, Sergeja Djagileva. Delo je za\xc4\x8del pisati novembra 1909 in ga dokon\xc4\x8dal maja 1910. Skladatelj je pred premiero redno spremljal vaje ansambla, pozneje pa je ohranil lepe spomine na \xc4\x8dase, ko je bil kot skladatelj \xc5\xa1e neznan, a trdno prepri\xc4\x8dan v uspeh svojega dela. Premiera baleta je bila v pari\xc5\xa1ki operi 25. junija 1910 in njen uspeh je Stravinskemu odprl pot na mednarodno prizori\xc5\xa1\xc4\x8de. Prepri\xc4\x8dan v sposobnosti mladega skladatelja je Djagilev nemudoma naro\xc4\x8dil \xc5\xa1e baleta Petru\xc5\xa1ko in Pomladno obredje ter s tem pomagal preusmeriti tok glasbene zgodovine.\n_START_SECTION_\nZgodba\n_START_PARAGRAPH_\nZgodba ognjenega pti\xc4\x8da zdru\xc5\xbeuje dve ruski pravljici, zgodbo o dobrem ognjenem pti\xc4\x8du in pravljico o \xc4\x8darovni\xc5\xa1kem vladarju Ka\xc5\xa1\xc4\x8deju. Ognjeni pti\xc4\x8d, pisani simbol dobrote, se z zlobnim \xc4\x8darovnikom Kaj\xc5\xa1\xc4\x8dejem, ajdom z zelenimi kremplji, \xc4\x8digar urok spreminja vsa \xc5\xbeiva bitja v kamen, bojuje za \xc5\xbeivljenje mladega carjevi\xc4\x8da Ivana. Ta se je zaljubil v eno od trinajstih okamenelih princes in tako pri\xc5\xa1el pod vpliv Ka\xc5\xa1\xc4\x8dejeve mo\xc4\x8di. Le ognjeni pti\xc4\x8d ve, kako zlomiti urok. Ka\xc5\xa1\xc4\x8dejeve po\xc5\xa1asti in njega samega vrti v peklenskem plesu, dokler onemogli ne popadajo. Nato ubije Ka\xc5\xa1\xc4\x8deja in odpre jaj\xc4\x8dasto skrinjico v kateri je ujeta njegova \xc4\x8drna du\xc5\xa1a. Tedaj se urok razblini: ukleti \xc4\x8darovnikov vrt izgine, okameneli ljudje se povrnejo v \xc5\xbeivljenje in deklice, ki jih je zlobni velikan imel v ujetni\xc5\xa1tvu, so spet svobodne. Carjevi\xc4\x8d Ivan se lahko pridru\xc5\xbei svoji obo\xc5\xbeevani cari\xc4\x8dni.'